ועדת הכלכלה, כנסת 16, פרוטוקול מספר 410, 2005-05-24 10:00

אמנון כהן: שלום, אני פותח את ישיבת הוועדה בנושא הצעת חוק סימון כלי רכב (מניעת גניבות) (הוראת שעה) (תיקון מס' 3), התשס"ד-2004.

אמנון כהן: אני מבקש להציג את הנושא.

עודד ברוק: לפני שנציג את הנושא אנחנו רוצים לתת סקירה של מצב גניבות הרכב כיום.

אמנון כהן: למה כתוב שזו הוראת שעה?

עודד ברוק: זו היתה הוראת שעה משנת 1999.

אמנון כהן: האם כל פעם האריכו את הוראת השעה?

עודד ברוק: היא היתה ל-5 שנים והאריכו לעוד שנה.

עודד ברוק: אנחנו עכשיו מבקשים לבטל את הוראת השעה ולקבוע את זה בחוק קבוע.

אמיר גור: בשנת 1997-1998 היה השיא של גניבות רכב.

אמיר גור: היו כ-46,000 גניבות כלי רכב, היתה צעקה ציבורית, והוקמה יחידה משטרתית לפי אותה הוראת שעה שקראו לה אתגר.

אמיר גור: עד שנת 2004 הצליחה היחידה הזו להוריד את מספר גניבות הרכב למידה נורמלית של 25,000 מקרים בשנה.

אמיר גור: בשנת 2004 לעומת 2003 עלינו ב-20% וסיימנו את שנת 2004 עם 30,000 גניבות.

אמיר גור: התקופה הזו של השנה לעומת התקופה המקבילה של השנה שעברה, אנחנו עלינו ב-15%.

אמיר גור: אם המגמה הזו תימשך, אנו עלולים לסיים את השנה עם מספר של 36,000 גניבות.

אמנון כהן: האם זה בגלל שאין סגר?

אמיר גור: זה מסיבות שונות, כולל הסיבה הזו.

דוד טל: אני רוצה שתסביר גם, איך קרה שהורדתם את העקומה ופתאום היא עלתה שוב.

אמיר גור: אנחנו הורדנו את העקומה מתוך קונספציה שאומרת, לתקוף את הביצות במקום לרדוף רק אחרי היתושים.

אמיר גור: אנחנו התקפנו את הביקוש לחלקי הרכב הגנובים, המשומשים והזולים, שזה היה הדרייב הגדול שהניע את כל התהליך הזה.

אמיר גור: התקפנו את זה דרך מחסני החלפים בארץ שקנו חלפים גנובים, זולים ומשומשים מאותן משחטות.

דוד טל: האם היתה גם תרומה של חברות הביטוח לעניין?

אמיר גור: חברות הביטוח הן יחד איתנו בעניין הזה, כיוון שהמיתוס שכולם מרוויחים מזה אינו נכון.

אמיר גור: הביקוש במחסני החלפים ובמשחטות, ירד למידה סבירה של 25,000 אירועים.

אמיר גור: בשנת 2004 יחידת אתגר פורקה בגלל סדרי עדיפויות שונות של המשטרה, הקיצוצים והסתת הכוחות לכיוון הפשיעה המאורגנת.

אמיר גור: יחידת אתגר כבר כמה חודשים לא עובדת, אבל בימים האלה ישנה עבודה לבנות שנית את היחידה הזו במתכונת כזו או אחרת.

אמיר גור: אנחנו מסתכלים בקשת יותר רחבה ואומרים, כי מעבר לאספקט הכלכלי ישנו את האספקט הביטחוני.

אמיר גור: אנחנו יודעים שזה קשור לשטחים.

אמיר גור: אנחנו יודעים כי כל רכבי התופת היו רכבים גנובים.

אמיר גור: אנחנו יודעים את הקשר בין הגנב שמכיר את המחסומים, את הצירים והשטחים, לבין האיש שבא לפגע פה.

אמיר גור: הרבה גניבות רכב מלוות בהתפרצות לדירות, מעשה שוד, הונאה וזיוף.

אמיר גור: אנחנו מודעים לכך שהביטחון האישי של האזרח מתערער, בייחוד כאשר מדובר על מגמה של עלייה.

אמיר גור: בימים אלה אנחנו שוקדים על יחידה קטנה יותר שתתמקד ספציפית בתופעה הזו, כאשר הקונספציה תהיה לתקוף את הביקוש.

אמיר גור: ישנו נתון נוסף שמעניין, לאורך כל השנים שני שליש מהרכבים הגנובים לא נמצאים כי רובם נשחטים לחלפים.

אמיר גור: בשנת 2004 נגנבו 30,000 כלי רכב, כאשר 20,000 כלי רכב לא נודע כי בא אל קרבם.

אמיר גור: לכן אנחנו בימים אלה עובדים על הקמת יחידה חדשה שתעבוד באותה קונספציה שהוכיחה את עצמה.

לאה ורון: האם גם היא תקרא "אתגר"?

אמיר גור: אנחנו עדיין לא בטוחים לגבי השם.

לאה ורון: אתה מדבר על יחידה יותר קטנה.

לאה ורון: כמה שוטרים היו באתגר וכמה שוטרים מתוכננים להיות ביחידה החדשה?

אמיר גור: באתגר היו 140 איש.

אמיר גור: היום התוכנית היא לעשות את אותו הדבר עם 100 איש.

אמיר גור: אנחנו מאמינים שאנחנו יודעים את התשובה.

דוד טל: האם אתה יכול לומר היום כי זו היתה טעות לפרק את יחידת אתגר?

דוד טל: למה מפרקים דבר טוב?

אמיר גור: קודם כל הונפה על משטרת ישראל חרב קיצוצים.

אמיר גור: בנוסף, היו פה פיגועים פליליים.

דוד טל: סדר העדיפויות השתנה.

אמיר גור: נכון.

אמיר גור: כל הזמן אנחנו משחקים עם שמיכה קצרה מדי.

אמיר גור: זאת החשיבה שמובילה אותנו היום.

אמיר גור: אני חייב לציין, כי אנחנו תמיד מובילים איתנו רשויות נוספות, כמו משרד התחבורה, משרד המשפטים, הצבא והשב"כ.

אמיר גור: יש פה הרבה גופים משיקים שעובדים יחד איתנו בקואליציה של רשויות.

דוד טל: אבל אני למד ממך שהתוצאות של עבודת אתגר היו מצוינות.

דוד טל: המשטרה היתה חייבת לדעת, שברגע שהיא מפרקת אותה ייתכן מאוד שהמצב יחזור לקדמותו.

דוד טל: אז היא יודעת מראש כי מספר גניבות הרכב יגדל והנזק למדינת ישראל יעמוד על מספר מיליארדי שקלים.

דוד טל: האם כאשר חשבתם על זה מול הקיצוץ בתקציב, לא הכריע השיקול להשאיר את יחידת אתגר, כי המשקל הסגולי של זה הוא הרבה יותר גדול מאשר הקיצוץ.

משה כחלון: או שאתם נאמנים לסיסמה שדבר טוב צריך לפרק.

אמיר גור: ממש לא.

אמיר גור: מערכת השיקולים שהיתה אז אמרה, שכיוון שירדנו לרמה סבירה של גניבות רכב, גדר הביטחון הולכת ונבנית, ובמקביל צצה בעיה חדשה של כל אותן חבורות פשע.

אמיר גור: הצפי אז אולי היה אופטימי, אבל מול האילוצים של פיגועים פליליים וקורבנות חפים משפע שנורים ברחובות, התקבלה אז החלטה פיקודית של הסתת הכוחות האלה לכיוון הזה.

אמיר גור: כיוון שעכשיו אנחנו רואים שיש שוב צורך ביחידה כזו, אנחנו שוקדים על הקמה של יחידה חדשה שתעבוד לפי הקונספציה הישנה.

אמנון כהן: בואו נתחיל לקרוא את החוק.

עודד ברוק: חוק סימון כלי רכב נחקק בשנת 1998 ונכנס לתוקף בשנת 1999.

עודד ברוק: המטרה של החוק היתה להתמודד עם בעיית גניבות הרכב באמצעות שני ראשי חץ עיקריים, סימון חלקי כלי רכב, זאת לאחר ששמענו שחלק נכבד מכלי רכב נגנבים למטרה של סחר בחלפים, וכן איסור שימוש בחלקי כלי רכב שמגיעים מהרשות הפלשתינית.

דוד טל: איך הוא יסומן?

עודד ברוק: זה מה שנעשה אז.

עודד ברוק: בפועל החוק לא יושם ברובו, ככל שנוגע לסימון כלי רכב, למרות שהיו כבר תקנות, וזה עקב התנגדותו של משרד האוצר, שטען שאין מקום למימוש התקנות בגלל העלות הגבוהה שלהן אל מול התחזית של ירידה במספר כלי הרכב.

דוד טל: אני מדבר על החוק הזה ולא על העבר.

עודד ברוק: החוק הזה מבטל את סימון כלי הרכב.

דוד טל: אם אתה אומר שלא יסמנו, זה צריך להירשם באיזשהו מקום.

משה כחלון: האם אנחנו דנים בחוק סימון כלי רכב שלא יסומנו?

עדה וייס: אנחנו משנים את השם.

משה כחלון: אז צריך להתחיל בשם החוק.

עודד ברוק: אני מתחיל לקרוא את החוק.

עודד ברוק: 1.

עודד ברוק: בחוק סימון כלי רכב (מניעת גניבות) (הוראת שעה), התשנ"ח-1998(1) (להלן - החוק העיקרי), בשם החוק, במקום "סימון כלי רכב" יבוא "הגבלת השימוש ורישום פעולות בחלקי רכב משומשים", והמילים "(הוראת שעה)" - יימחקו.

עודד ברוק: כמו שאמרנו, אנחנו לא הולכים לסמן כלי רכב, אלא אנחנו הולכים להגביל את השימוש ולעשות רישום מסוים.

עודד ברוק: בסעיף 1 לחוק העיקרי – (1) הגדרות "המנהל" "מסמן", "נזק גולמי", ו"רכב באבדן גמור"-יימחקו.

עודד ברוק: אלה כל ההגדרות שנדרשנו אליהן כאשר בהוראת השעה אנחנו ביקשנו לבצע את הסימון.

עודד ברוק: כעת כשאנחנו הולכים לבטל את הסימון, אנחנו מנסים לבצע את החוק בלי משמעויות תקציביות.

אמנון כהן: למה לא הבאת משהו בנוי?

אמנון כהן: למה אתה מלביש את זה על החוק הקיים?

עודד ברוק: אני יודע שאין לי יכולת תקציבית לממש את החוק, ולכן אני מתאים אותו ומתקן אותו למצב שבו אני אוכל לקיים אותו ככל הניתן.

דוד טל: אני מתנגד לסעיפים האלה, אבל אני אחכה שהוא יסיים לדבר.

עודד ברוק: אני ממשיך לקרוא את החוק.

עודד ברוק: (2) אחרי ההגדרה "מבטח" יבוא: ""מפקח" - עובד המדינה שהשר הסמיכו לעניין חוק זה".

עודד ברוק: המטרה של סעיף 2 היתה לאסור פעולה בחלק שאינו מסומן, נמחק בגלל חוסר היכולת שלנו לקדם את הנושא הזה.

לאה ורון: אולי כדאי שתקריא לוועדה את הסעיף עצמו ואז תגיד מה נמחק.

עודד ברוק: "לא יעשה אדם שימוש בחלק משומש, אלא אם כן החלק המשומש מסומן לפי הוראות חוק זה".

עודד ברוק: לא היה מדובר כאן בכל חלק של רכב, אלא בחלקים עיקריים שאותם אנחנו יודעים שגונבים.

עודד ברוק: אנחנו ביקשנו לסמן אותם, ואמרנו כי אסור לעשות שימוש בחלק שאינו מסומן.

דוד טל: האם כאשר הביא המשרד שלכם את הצעת החוק ההיא נתן את דעתו על הנושא של סימון?

דוד טל: מה היו השיקולים שעמדו אז לסימון החלקים, ולמה השיקולים ההם אינם טובים היום?

עודד ברוק: אנחנו לא אומרים שהם לא טובים.

עודד ברוק: אנחנו אומרים שיש לנו מגבלות תקציביות לממש אותם.

עודד ברוק: יש לנו חוסר הסכמה של האוצר לקיים את החוק הזה, ולכן עדיף משהו מאשר כלום.

דוד טל: שאול מרידור, למה אתם מתנגדים?

שאול מרידור: החוק שהיה יפוג ב-25 ביולי.

לאה ורון: שר התחבורה ביקש פעולה מאוד מהירה, ואשר על כן פיצלנו את החוק על מנת שהוא לא יפוג אלא יקנו לו תוקף לתקופה נוספת.

לאה ורון: זה מה שעשתה הכנסת.

שאול מרידור: הצעת החוק שמונחת על השולחן היא הצעה משפטית.

שאול מרידור: אני מדבר עכשיו על החוק הקיים.

שאול מרידור: החוק הקיים חוקק בשנת 1998 בשעה שהיו הרבה גניבות כלי רכב, ולא היו אז דברים אחרים בהם צריך לטפל בדחיפות.

שאול מרידור: החוק קבע תיקון תקנות על ידי שר התחבורה והשר לביטחון פנים שיובאו לאישור ועדת הכלכלה.

אמנון כהן: אישרו את התקנות האלה.

שאול מרידור: לא.

שאול מרידור: יש תקנות לבניית היחידות שלא אושרו.

שאול מרידור: כאשר רצו ליישם את החוק, היה מצב ביטחוני שגרר סגרים וכתרים ובעקבותיו ובעקבות היחידה ירד באופן דרסטי מספר הרכבים שנגנבו בשנה.

שאול מרידור: בעקבות כך, משרד התחבורה והמשרד לביטחון פנים ישבו יחד איתנו וחשבו מה לעשות.

שאול מרידור: אחרי שטיוטות הוחלפו בין השר לביטחון פנים למשרד האוצר ומשרד התחבורה ללא הסכמה, הוחלט לתקן את החוק ולהתאימו לעידן שבו אנחנו נמצאים היום, ולנסות לעשות חוק שאפשר יהיה לבצע אותו ושיענה על הצרכים.

שאול מרידור: זה החוק שמוצע פה.

דוד טל: האם אתה יכול להבטיח לי שאם נאשר את החוק הזה העקומה של הגניבות תרד כפי שירדה בתקופה שאתגר היתה קיימת?

שאול מרידור: אתגר לא היתה מתוקף החוק.

דוד טל: היות ואני מדבר עם נציג האוצר, אני יודע כי במכלול השיקולים שלכם יש גם שיקולים לאומיים רחבים.

דוד טל: אתם עושים חשבון כמה שעות נגזלות מאותו עובד, כמה שעות עבודה מושקעות וכמה המשטרה משקיעה כאשר נגנב כלי רכב.

דוד טל: האם אחרי שעשיתם את כל החשבונות האלה, לא שווה לכם לתמוך בחוק הקודם, בהתחשב בזה שהיו תוצאות יפות מאוד?

דוד טל: הלוואי וכל משרדי הממשלה בכל התחומים היו מגלים כזו יעילות.

לאה ורון: אני רוצה להפנות את תשומת לבך לסעיף 15 בחוק שאושר שאומר: "בתום חודשיים ממועד תחילתו של חוק זה יקים השר לביטחון הפנים, במסגרת משטרת ישראל, יחידה ייעודית שתיתן מענה לבעיית גניבות הרכב בישראל".

לאה ורון: כך שגם ההחלטה על פירוקה של יחידת אתגר לא תאמה את סעיף 15 לחוק שהיה אז בתוקף.

שאול מרידור: יכול להיות.

דוד טל: זה חמור מאוד.

דוד טל: אנחנו נפגשים היום בפעם השנייה ומוצאים שהמשרד לביטחון הפנים לא מקיים את חוקי מדינת ישראל.

דוד טל: זה חמור מאוד.

שאול מרידור: לי אין מה להגיד על זה.

שאול מרידור: אני אעיר רק לגופו של החוק.

שאול מרידור: אני חושב, שהירידה הדרסטית במספר גניבות הרכב אולי חלה גם בגלל יחידת אתגר, אבל בעיקר בגלל המצב הביטחוני.

שאול מרידור: אתגר עשתה אולי עבודה טובה, אבל השיפור הוא בגלל המצב הביטחוני.

דוד טל: אבל אנחנו רואים כי ברגע שפירקו את היחידה הזו, העקומה עלתה.

שאול מרידור: כי פירקנו אותה במקרה במצב ביטחוני חדש.

שאול מרידור: אני יודע להגיד, כי כאשר ישבנו עם אנשי המקצוע ממשרד התחבורה ומשרד המשפטים, נאמר כי החוק שמוצע כאן היום יביא לירידה בגניבת כלי רכב.

עודד ברוק: אני אמשיך לקרוא את סעיפי החוק.

עודד ברוק: 2(ב) "מי שייבא חלק משומש לא יעשה בו או לגביו כל פעולה, אלא לאחר שסומן לפי הוראות חוק זה.

עודד ברוק: ואולם רשאי הוא להעביר למקום שבו יסומן או למקום שבו יאוחסן עד לסימונו".

עודד ברוק: 2(ג) "לא יפרק אדם, ולא יתיר בעל עסק שבו מפורקים או מורכבים חלקים, לפרק חלק מרכב שלא לשם הרכבתו מחדש באותו רכב, אלא לאחר שסומן לפי הוראות חוק זה".

עודד ברוק: כל הסעיפים האלה בוטלו כי אנחנו מפסיקים לסמן כלי רכב.

עודד ברוק: בסעיף 3(א)(1) מתבטל החלק השני שאומר: "יוודא סימון החלקים שפורקו מאותו רכב ואשר מיועדים לשימוש חוזר".

עודד ברוק: ההמשך נשאר: "יחזיר את רשיון הרכב לרשות הרישוי".

אמנון כהן: מה קורה כאשר אני רוצה להתקין חלק חדש ברכב ואני פונה למוסך כלשהו?

עודד ברוק: לזה אנחנו נגיע אחרי זה.

עודד ברוק: אנחנו כרגע בסעיף של המבטח.

אמנון כהן: זה מתייחס לכך שהרכב שלי הוא טוטל לוסט או לכך שאני בעצמי רוצה לפרק אותו.

עודד ברוק: לא.

עודד ברוק: נניח שמבטח שילם את מלוא שווי הרכב לאחר התאונה והרכב עכשיו שלו.

עודד ברוק: עכשיו יש לו שתי אופציות, או לקחת את הרכב לפירוק כללי או לתיקון.

אמנון כהן: אז אם הוא יחליט לפירוק, הוא ילך רק למקומות מוסמכים.

עודד ברוק: רק למי שמורשה על פי דין, והוא חייב להחזיר את רשיון הרכב לרשות הרישוי.

עודד ברוק: אני מקריא את סעיף 3(א)(2): "מכר המבטח את הרכב, שלא למטרת פירוק כללי אלא לשם תיקון, יחזיק המבטח ברשיון הרכב ולא יעבירו לרוכש הרכב אלא אם כן תוקן הרכב, ואם הוחלף חלק, הורכב במקומו חלק חדש, או חלק משומש שסומן לפי הוראות חוק זה".

עודד ברוק: במקום המילה "סומן" נאמר, "נרשם" לפי הוראות חוק זה.

דוד טל: איפה זה נרשם?

עודד ברוק: הרישום ייעשה במוסך.

דוד טל: אני מבין כי אדוני מציע, שכל מוסך ינהל מערכת רישום לכל חלק משומש שהוא מתקין ברכב מסוים.

עודד ברוק: זה קיים גם היום.

עדה וייס: לא מדובר על כל חלק, אלא רק על חלקים שרשומים בתוספת.

עודד ברוק: נכון להיום החלקים הם: דלתות, מכסה מנוע, מכסה תא מטען, כנפיים קדמיות וכנפיים אחוריות.

דוד טל: מה לגבי אלטרנטור?

עודד ברוק: אנחנו ישבנו עם הגורמים המקצועיים ושאלנו אותם לגבי החלפים.

אמיר גור: כריות אויר הם פופולריות היום.

אמנון כהן: לפני שנמשיך בדיון, אני רוצה ליידע אתכם כי משתתפים בדיון היום סטודנטים מבר אילן.

אמנון כהן: אני מקדם אתכם בברכה.

אמנון כהן: תלמדו תהליכי חקיקה ותקנות בכנסת.

אמנון כהן: אנחנו דנים היום בחקיקה בנושא תחבורה, סימון כלי רכב גנובים.

מקסים אלאלוף: אני בעל מוסך מאזור הצפון.

אמנון כהן: האם אתה צופה בעיות שתביא חקיקה כזו?

מקסים אלאלוף: אני רוצה להתייחס למה שנאמר פה.

מקסים אלאלוף: היום כל חלק שמוחלף במוסך מורשה על ידי מדינת ישראל, חייב ברישום.

מקסים אלאלוף: מבחינת חברת הביטוח, כאשר אירעה תאונה ואני מחליף את הקליפס הכי קטן, אני צריך לציין את זה כי אחרת אני לא אקבל תמורה.

דוד טל: האם זה רק עם חברת ביטוח?

מקסים אלאלוף: גם כאשר אני מתקן כלי רכב ללא כל קשר לתאונה, אני חייב לרשום את מספר הקטלוגי של כל חלק שאני מחליף ומחירו.

מקסים אלאלוף: אני חייב לציין את זה בחשבונית ובכרטיס תיקון.

דוד טל: האם אתה מציין גם מאיפה קנית אותו?

מקסים אלאלוף: כאשר אני קונה את הרכב אני מקבל חשבונית וזה מדווח מיד.

אמנון כהן: השאלה היא מה קורה אם קנית מפירוק.

דוד טל: מה קורה אם אני מביא לך משאבת מים ומבקש רק שתחליף אותה?

מקסים אלאלוף: אתה לא יכול להביא לי חלק, בדיוק כמו שאתה לא יכול להיכנס למסעדה, להביא סטייק ולבקש שיבשלו אותו עבורך.

מקסים אלאלוף: אני למוסך שלי לא אתן להיכנס עם חלק.

משה כחלון: האם יש שינוי במה שקורה היום?

מקסים אלאלוף: לא.

שמואל מלכיס: מבלי להתייחס לחוק עצמו, אני חושב שברור לכולם שבמרכזו עומד הרישום, והרישום אמור להתבצע בתקנות.

שמואל מלכיס: נראה לי שזה לא הגיוני שנצביע על חוק שקובע פעולת רישום מבלי שנבין איך מתכוננים לבצע את הרישום, מבלי שהתקנות יוצגו לפנינו ונבין מה פירוש הרישום.

שמואל מלכיס: ככל שאני שומע כאן, גם היום הרישום במוסכים מתבצע, כך שהחוק לא מעלה ולא מוריד.

שמואל מלכיס: אמיר גור שכח לציין, כי אנחנו תמכנו בפעולות של אתגר בסכום של 8,000,000 שקלים בשנה.

שמואל מלכיס: כיום, כאשר עולה הרעיון מחדש להקים את היחידה, צריך לדעת שהיוזמה כולה היא של איגוד חברות הביטוח.

שמואל מלכיס: הצטרפו אלינו גם חברות ההשכרה והליסינג היוזמה היא כולה שלנו, ואנחנו כבר הבענו את הסכמתנו לסייע בנושא הכספי.

שמואל מלכיס: ראוי שיירשם כי גם חברות הביטוח מעונינות במניעת גניבת כלי רכב.

משה כחלון: אתם גם מורידים את הפרמיה.

שמואל מלכיס: אנחנו לא מורידים את הפרמיה.

שמואל מלכיס: אנחנו לא מורידים או מעלים את המחירים.

שמואל מלכיס: כוחות השוק הם אלה שקובעים זאת.

מקסים אלאלוף: אבל למה כשיש עלייה במספר הגניבות אתם מעלים את הפרמיה, וכשיש ירידה אתם מורידים את המחיר?

שמואל מלכיס: אנחנו לא מעלים.

שמואל מלכיס: כל חברה פועלת על פי רצונה.

שמואל מלכיס: זו תחרות חופשית.

שמואל מלכיס: יש חברות שמעלות ויש חברות שלא מעלות את הפרמיה.

שמואל מלכיס: זה בכלל לא רלוונטי לכאן.

שמואל מלכיס: אף אחד לא טוען שבשוק ביטוח הרכב והרכוש לא מתקיימת תחרות.

שמואל מלכיס: זה שוק תחרותי לחלוטין.

שמואל מלכיס: זה לא רלוונטי לכאן.

שמואל מלכיס: אני מציע, שאם אנחנו דנים ברישום, שלא נדון ברישום ערטילאי ובלתי מובן.

שמואל מלכיס: אני רוצה שיסבירו לנו מה פירוש רישום ומה הפעולות שהם מתכוננים לעשות.

עודד ברוק: באופן טבעי, לאחר חקיקת החוק הרשות המבצעת תביא הנה את התקנות לאישור.

שמואל מלכיס: גם את החוק הקודם אישרנו ואחר כך הסימון לא התבצע.

שמואל מלכיס: אם אנחנו לא יודעים איזה רישום יתבצע, אין טעם לאשר את החוק.

אמנון כהן: עודד, האם אתה יכול לומר לנו בקווים כלליים אלו תקנות תביאו אחר כך?

עודד ברוק: התקנות הן תקנות מנהליות לחלוטין לגבי איך מבצעים רישום.

אמנון כהן: אבל הרישום קיים כבר היום.

אמנון כהן: מה חדש?

עודד ברוק: אנחנו יודעים על איזה חלקים אנחנו הולכים לבקש.

עודד ברוק: אנחנו יודעים שהחוק מחייב רישום, אבל עכשיו ייאמר איך זה ייעשה.

דוד טל: המצב היום מיתר את החוק.

עודד ברוק: הוא עושה את זה מכוח משהו אחר.

אמיר גור: יש מוסך ויש מחסני חלפים.

אמיר גור: מר אלאלוף יסכים איתי שכמות החלקים שמחזיק מוסך היא פרומיל ממה שמחזיק מחסן חלפים בצפון הארץ.

אמיר גור: האם אתם באמת חושבים שבעל מחסן גדול יוכל להגיד לכם מאיפה הוא פירק דלת מסוימת?

אמיר גור: ועוד לא דיברתי על חשבוניות פיקטיביות שמזדכים עליהן וגונבים כספים.

אמנון כהן: החוק הזה ימנע את זה?

אמיר גור: החוק הזה הוא פחות טוב מהסימון, אבל הוא עדיף מלתת לג'ונגל להתפרע.

דוד טל: אם הוא פחות טוב מהסימון, אז נשאיר את הסימון.

אמנון כהן: אבל אין תקציב.

עודד ברוק: החוק לא מיושם 5 שנים.

אמנון כהן: בואו נתקדם בקריאת החוק.

יהודה צרפתי: גם אני בעל מוסך.

יהודה צרפתי: אני חושב, שמתעלמים כאן משני דברים שתורמים לא מעט לגניבות הרכב.

יהודה צרפתי: הדבר הראשון הוא, שיש אנשים שאין להם ביטוח, וכאשר הם מעורבים בתאונות הם מוכרים את הרכבים לסוחרים.

יהודה צרפתי: המכוניות האלה לא רק נשחטות, אלא משנות לגמרי זהות.

יהודה צרפתי: הדבר השני שצריך לזכור הוא, איזה פיקוח עושות חברות הביטוח על הרכבים שהם מוכרים לכל מיני סוחרים?

יהודה צרפתי: הם צריכים לומר כי הרכבים האלה תוקנו במוסכים מורשים ויש קבלות על כל מה שנעשה בהם.

מקסים אלאלוף: היום כאשר חברות הביטוח רואות שמדובר בנזק של 45%, הן מחליטות שלא לתקן את הרכב ומעבירות אותו למגרשים איתם יש להן הסכמים.

מקסים אלאלוף: אנחנו לא יודעים מה נעשה במגרשים האלה.

מקסים אלאלוף: הציבור נפגע מזה מאחר ומוכרים לו רכב לא תקין שתוקן על ידי כל מיני אנשים לא מקצועיים.

יהודה צרפתי: יש גם רכבים שמקבלים זהות חדשה.

אמיר גור: הרכבים עם הזהות החדשה הם לא המסה הקריטית.

מקסים אלאלוף: זה חלק.

עודד ברוק: יש לזה תשובה בסעיף 3א(2).

עודד ברוק: שם נאמר מה קורה אם מוכרים את הרכב שלא לפרוק כללי.

עודד ברוק: זה נוגע להחלפת זהות רכבים.

מקסים אלאלוף: מה שחשוב הוא מה שקורה בפועל.

מקסים אלאלוף: אנחנו אלה שמטפלים מול חברות הביטוח ולא אף אחד אחר.

אמנון כהן: תקרא את הסעיף.

עודד ברוק: "מכר המבטח את הרכב שלא למטרת פרוק כללי אלא לשם תיקון, יחזיק המבטח את רשיון הרכב ולא יעבירו לרוכש הרכב, אלא אם כן הרוכש המציא לו אישור של מוסך שניתן לו רשיון לפי דין לפיו תוקן הרכב, ואם הוחלף חלק הורכב במקומו חלק חדש או חלק משומש, שנרשם לפי הוראות חוק זה".

אמנון כהן: איך זה פותר את הבעיה?

יהודה צרפתי: בפועל זה לא מיושם.

אמנון כהן: איזה תיקון אתה מציע על מנת שזה ייושם?

מקסים אלאלוף: צריך לומר שהרשיונות יופקדו במשרד התחבורה, ויוחזרו אם תוצג חשבונית כחוק.

אמנון כהן: אבל הסעיף הזה לא מדבר על מטרת פרוק.

אמיר גור: זו חובת המבטח.

מקסים אלאלוף: כאשר בא אלי שמאי מטעם חברת הביטוח ומשבית את הרכב לאזרח ב-45%, הוא אומר לו שבגלל שהוא משבית את הרכב ב-45% ולא ב-50% הוא מוריד לו 10% מערך הרכב, הוא "דופק" אותו.

מקסים אלאלוף: הוא אומר לו שבגלל שמדובר בהשבתה, הוא לוקח לו גם את מה שהוא שילם עד עכשיו בביטוח.

אמנון כהן: ואז הוא מחפש דרך להחזיר לו את הכסף.

מקסים אלאלוף: במקרה כזה חברת הביטוח לא מפקידה את הרשיון.

שמואל מלכיס: היא לא צריכה להפקיד את הרשיון.

מקסים אלאלוף: למה שהיא לא תפקיד אותו?

שמואל מלכיס: האם את הרשיון של כל רכב שיתוקן היא תפקיד במשרד התחבורה?

מקסים אלאלוף: השמאי יעביר את זה.

מקסים אלאלוף: אתה קובע שהוא לא לתיקון.

שמואל מלכיס: אם הרכב הוא לא לתיקון, יש חוק שקובע שצריך להפקיד את הרשיון במשרד הרישוי.

דוד הררי: אני נציג איגוד חברות הביטוח ומנהל מערך קניות של חברת ביטוח גדולה בישראל.

דוד הררי: עם כל מה שנאמר פה, אנחנו מקיימים את החוק.

דוד הררי: אני מנהל מערכת שמבטחת 15% מכלי הרכב בישראל.

קריאה: חברת הראל.

דוד הררי: אנחנו חד משמעית מקיימים את החוק.

דוד הררי: אני לא יודע על עבירות של חברי לעבודה, ולכן כאשר דנים בסעיפי חוק נצא מנקודת הנחה שהציבור מקיים את החוק.

דוד הררי: ההתייחסות שלנו לחוק היא חיובית.

דוד הררי: אנחנו בהחלט רוצים שתעשה כל חקיקה שתקטין את שיעור גניבות הרכב בישראל.

דוד הררי: הדעה שלנו, היא שהדרך הזו היא הרע במיעוטו אבל זה מעט מאוד.

דוד הררי: זה מעט מאוד, משום שאני חושב שמן הדין היה לשקול את החזרת המצב לקדמותו כפי שהיה בחקיקה המקורית, עם כל הקושי התקציבי שיש בעניין הזה.

אמנון כהן: ואנחנו שמענו כאן שחברות הביטוח מוכנות לסייע.

דוד הררי: חברות הביטוח מקיימות את החוק ורוצות לסייע לכל גורם שתורם ללחימה בגניבות הרכב בישראל, כולל מוסכים.

דוד טל: אנחנו למדנו בדיון הקודם שהממשלה, הרשות המבצעת, לא מקיימת את החוק.

דוד טל: מכאן אנחנו למדים שאם היא לא מקיימת את החוק, במקרה הזה המשרד לביטחון פנים, אז ייתכן שגם האזרח והחברות לא מקיימים את החוק.

דוד טל: ככל שאנחנו מעמיקים ולומדים את הנושא הזה יותר ויותר, אני מבין שמדובר במערך גדול שמגלגל עשרות או מאות מיליוני שקלים.

דוד טל: אני חושב, שאנחנו לא יכולים להעביר בכזו מהירות חוק כזה.

דוד טל: אני סומך על היועצים המשפטיים של המשרד לביטחון פנים שנתנו את דעתם בנושאים כאלה ואחרים.

דוד טל: אני חושב, שאנחנו צריכים להעמיק בנושא, כולל ביקור במשחטה כזו או בחברת ביטוח.

דוד טל: זה חוק שמגלגל עשרות או מאות מיליוני שקלים, וייתכן שאם לא נלמד את הדברים האלה לעומק תצא תקלה מתחת לידנו.

דוד טל: אני למד מנציגי המוסכים כי יש פה כר נרחב לכל מיני מעשים.

דוד טל: אפילו נציג המשטרה אמר פה דברים כאלה, והוא עוד לא גילה לנו הכל.

דוד טל: אני מוכן לעבור על סעיפי החוק בצורה פורמלית, אבל אני חושב שאסור לנו לאשר אותו כרגע עד שלא נלמד אותו לעומק.

שמואל מלכיס: אני רוצה לומר, כי את חוק סימון חלפים יזם איגוד חברות הביטוח.

שמואל מלכיס: שלא יעלילו עלינו עלילות שאנחנו לא מקיימים את החוק.

אמנון כהן: אתם בסדר גמור.

עודד ברוק: אני ממשיך בקריאת החוק.

עודד ברוק: סעיף 4 שעניינו סימון חלקים, מבוטל.

עודד ברוק: "(א) לא יסומן חלק אלא על ידי מסמן ולפי הוראות חוק זה.

עודד ברוק: (ב) מסמן לא יסמן חלק, אלא לבקשת אחד המפורטים בפסקאות 1-4 ובהתאם להוראותיהן: (1) יבואן- לגבי חלק משומש מיובא, בהסתמך על רשיון הייבוא של היבואן, ולאחר שהמסמן נוכח כי החלק המשומש יובא כדין.

עודד ברוק: (2) בעל רכב או מי שבעל הרכב ייפה את כוחו לכך בדרך שקבע השר.

עודד ברוק: (א) לגבי חלק שמבקשים לפרקו שלא לשם הרכבתו מחדש באותו רכב, כאמור בסעיף 2(ג).

עודד ברוק: (ב) לגבי חלק המצוי ברכב שנקבע לגביו שהוא רכב באובדן גמור, לאחר שרשיון הרכב הוחזר לרשות הרישוי ורישומו של הרכב בוטל.

עודד ברוק: (3) מבטח-לגבי חלק המצוי ברכב שהוראות סעיף 3(א)(1) חלות עליו.

עודד ברוק: (4) רוכש רכב ממבטח- לגבי חלק שהוא מבקש להחליפו, ואשר מצוי ברכב שהוראות סעיף 3(א)(2) חלות עליו.

עודד ברוק: (ג) המסמן ירשום, עם סימון החלק, את פרטי הסימון כפי שנקבע בתקנות".

עודד ברוק: כל זה מבוטל לאור העובדה שאנחנו מבטלים את הנושא של סימון כלי רכב.

עודד ברוק: אני עובר לסעיף 5.

עודד ברוק: השר בהסכמת שר האוצר יקבע הוראות בדבר הטיפול בחלקים משומשים הנתונים לפיקוח רשות המכס, כאמור בסעיף 14 לפקודת המכס, כדי למנוע פעולה אסורה בחלקים אלה או לגביהם בטרם סומנו.

עודד ברוק: סעיף 6 גם הוא מבוטל, והוא מדבר על סימון נוסף: "חלק משומש שסומן לפי הוראות חוק זה והורכב ברכב אחר, לא יפורק שלא לשם הרכבתו מחדש באותו רכב, ולא תיעשה בו כל פעולה, אלא לאחר שסומן פעם נוספת".

עודד ברוק: סעיף 7 מדבר על חובות הרישום.

עודד ברוק: "7(א).

עודד ברוק: הורכב ברכב חלק משומש שמקורו ברכב אחר, ירשום בעל העסק שבו הורכב החלק את פרטי הרכב שבו הורכב החלק, את פרטי הסימון, וכן פרטים נוספים בעניין זה שייקבעו בתקנות".

דוד טל: האם גם הסעיף הזה נמחק?

עודד ברוק: רק המילים: "ואת פרטי הסימון", יימחקו.

עודד ברוק: חובת הדיווח גם כן מבוטלת.

עודד ברוק: המילים: "ידווח על כך למי שיקבע המנהל ובדרך שתיקבע בתקנות", נמחקות ומתווסף סעיף חדש.

עודד ברוק: (א1): "פורק מרכב חלק שלא לשם הרכבתו מחדש באותו הרכב, ירשום בעל העסק שבו פורק החלק את פרטי החלק, את תאריך הפירוק וכן פרטים נוספים כפי שייקבעו בתקנות, ובדרך שתיקבע בהן".

דוד טל: היום בעלי מוסכים מדווחים על כך?

עודד ברוק: לא, כיוון שלא הותקנו עדיין תקנות.

דוד טל: כאשר אתם אומרים: " ידווח על כך למי שכבר מנהל", למי הכוונה?

דוד טל: מקסים, כמה מוסכים יש היום?

מקסים אלאלוף: 4,500 מוסכים.

דוד טל: האם אתם מתכוונים שכל אחד מהם יוציא בכל יום 10 רישומים ביום ואיזה גוף יקבל 40,000 דיווחים?

עודד ברוק: ייתכן וידווחו רק על דברים מסוימים ורק במקרים מסוימים.

דוד טל: אתה ציינת כבר איזה דברים מחליפים.

עודד ברוק: זה מה שהוא צריך לרשום אצלו.

דוד טל: כלומר, לא כל מה שהוא צריך לרשום אצלו ידווח.

עודד ברוק: יכול להיות.

דוד טל: אז מה הטעם?

עודד ברוק: אם המשטרה תחשוד במישהו, היא תוכל להיכנס למוסך ולבקש את הרישום.

דוד טל: אבל הוא לא מתכוון שירשמו את הכל, אלא רק חלקים שנמצאים ברשימה.

דוד טל: אותו גוף שהמנהל יקבע יקבל 40,000 או 100,000 רישומים כל יום.

עודד ברוק: אנחנו לא אומרים שזה יועבר הלאה.

דוד טל: אתה אומר: "שידווח על כך למי שיקבע המנהל".

עודד ברוק: זה נמחק.

דוד טל: אני מדבר על סעיף 7(א).

דוד טל: אמרת לי שזה נשאר.

עודד ברוק: לא.

עודד ברוק: המילים הללו יימחקו.

עודד ברוק: אני עובר לסעיף 7(ב): "נקנה או נמכר חלק משומש, ירשום בעל העסק שקנה או שמכר חלק משומש כאמור את פרטי החלק, פרטי הסימון, תאריך העסקה, זהות הקונה או המוכר לפי העניין ופרטים נוספים בעניין זה, הכל כפי שייקבע בתקנות".

עודד ברוק: במקום הסעיף הזה יבוא סעיף אחר: "יובא, נקנה, נמכר או הועבר לאחר בדרך אחרת חלק משומש, ירשום בעל העסק את החלק המשומש כאמור, את פרטי החלק, תאריך העסקה, זהות היבואן, הקונה, המוכר, המעביר או המקבל לפי העניין ופרטים נוספים בעניין זה, הכל כפי שייקבע בתקנות".

קריאה: היום הכל קיים.

עודד ברוק: אני ממשיך לסעיף (ג) "נגנב חלק משומש מאדם שעיסוקו בהרכבת חלקים משומשים, או בפירוקם או במסחר בהם, יודיע על כך למי שיקבע המנהל".

עודד ברוק: במקום המילים: יודיע למי שיקבע המנהל", אנחנו אומרים: "ידווח על כך למי שייקבע בתקנות ובדרך שתיקבע בתקנות".

דוד טל: אני רוצה לדעת מה המוסכניק צריך לעשות.

עודד ברוק: זה לא מוסכניק.

עודד ברוק: "נגנב חלק משומש מאדם שעיסוקו בהרכבת חלקים משומשים, או בפירוקם או במסחר בהם...".

עודד ברוק: זה בעצם יכול להיות גם מוסכניק.

דוד טל: אז למה אתה אומר לי בנחרצות כזו שלא מדובר במוסכניק.

דוד טל: אתם באתם מהבוקר ברוח תזזית.

דוד טל: אני רוצה לדעת למי הוא ידווח.

עודד ברוק: אנחנו נדון בזה ונחליט.

דוד טל: לפעמים אנחנו מחוקקים חוק ולאחר מכן התקנות באות, אבל יש תמונה כללית.

דוד טל: למי הוא ידווח, ליו"ר הוועדה, לשאול יהלום, לשר התחבורה, לשר לביטחון פנים?

דוד טל: מי יקבל את מבול הדיווחים האלה?

דוד טל: האם אנחנו לא מעמיסים על מערכת כלשהי דבר שהוא גזירה שהציבור לא יכול לעמוד בה?

דוד טל: אולי אתה תבוא אלינו בשנה הבאה, כפי שבאת היום, ותגיד שאי אפשר לעמוד בחוק הזה מסיבות תקציביות או נפשיות.

דוד טל: השר יראה את זה ויגיד שהוא לא יכול לבצע את זה.

דוד טל: אני רוצה שתגיד לי, מי יכול לקבל כל כך הרבה דיווחים.

דוד טל: אם אני מוציא משהו מפה, אני רוצה שלא תצא תקלה מתחת ידי.

עודד ברוק: שני הגופים היחידים שיוכלו לקבל דיווח על כך, אלה משטרת ישראל או משרד התחבורה.

דוד טל: אמיר, האם משטרת ישראל ערוכה לקבל את הדיווח הזה על חלקים שיגנבו.

אמיר גור: לא מדובר על כל החלקים, אלא רק על חלקים גנובים.

עודד ברוק: אנו מדברים על חלקים משומשים שנגנבו.

אמיר גור: אם השאלה היא האם היום נערכנו לזה, התשובה היא לא.

דוד טל: האם אתם ערוכים לזה?

דוד טל: אם תגיד לי שכן, אני עובר הלאה.

אמיר גור: לא אוציא דבר לא מדויק מפי לעולם.

אמיר גור: אני אומר שאם הגורמים המקצועיים יישבו ויחליטו בתקנות שאנחנו נעשה את זה, ניערך לכך.

אבי גונן: אם המשטרה לא תטפל בזה אז מי כן?

אבי גונן: משרד התחבורה לא יכול לטפל בגניבות.

דוד טל: כמה המוסכניק יוכל לספוג?

דוד טל: בסופו של דבר הוא יעביר חלק מהעלויות שלו לאזרח.

עודד ברוק: כרגע הוא לא צריך לעשות כלום.

עודד ברוק: היה וייקבע בתקנות גורם מסוים, אתה תבוא ותגיד האם יש סבירות בדבר הזה.

מקסים אלאלוף: אני חושב שאת החוק הזה צריך למקד רק במקומות שבהם מפרקים מכוניות.

אמנון כהן: אי אפשר.

דוד טל: אבל זה עיקר המאסה.

דוד טל: פעמים הרשויות הקטנות נטפלות אל הדברים הקטנים ובדברים הגדולים באמת לא מטפלים.

דוד טל: גם המשטרה לפעמים נטפלת לאזרח הקטן בעוד שבארגוני הפשע הגדולים היא לא מטפלת.

דוד טל: מקסים צודק.

דוד טל: נציג המשטרה מאשר את זה, שהבעיה היא אצל הגורמים הגדולים.

דוד טל: אם נמקד את החוק בזה, אנחנו נמזער את הנזק למינימום ונפטור את המוסכניקים.

דוד טל: כך המשטרה תוכל להתמקד בגזרה יותר צרה ואפשר יהיה להעביר לשם הרבה יותר כוח ומשאבים.

עודד ברוק: הגדרת הגוף שיהיה חייב בדיווח, אם וכאשר יותקנו תקנות, זה עיסוקו בהרכבת חלקים משומשים, פירוקם או מסחר בהם.

מקסים אלאלוף: זה כל מוסך בישראל.

מקסים אלאלוף: 4,500 מוסכים רשומים ועוד 4,500 מוסכים שאינם רשומים.

אמנון כהן: עד עכשיו אמרתם שכל מה שרוצים להתקין היום, כבר קיים.

אמנון כהן: השאלה שלי, האם זה לא מקשה עליכם עוד.

מקסים אלאלוף: המוקדים של הפירוק, שם המשחטות הגדולות ומשם הצרה ולא מהמוסכים.

יהודה צרפתי: מדי פעם המשטרה עושה אצלנו ביקורות ואנחנו מצהירים במסמכים, כי לא נעשים שימוש בחלקים גנובים או קונים מאנשים שהם חשודים בגניבת חלקים.

מקסים אלאלוף: גם חברות הביטוח מספקות לנו חלקים משומשים.

מקסים אלאלוף: זה תחת פיקוח של חברות הביטוח.

מקסים אלאלוף: אני כמוסך של הראל, מקבל חלקים מאראל ומספק של אראל.

מקסים אלאלוף: זה מדווח על ידי חברת הביטוח.

עודד ברוק: גם המשטרה מסכימה שעיקר הפעילות צריכה להתמקד בבעלי המחסנים.

דוד טל: אבל אנחנו בינתיים משיתים על בעלי המוסכים את כל הדברים האלה.

עודד ברוק: אנחנו לא נשית עליו כלום.

אמנון כהן: אנחנו כרגע דנים בהוראת שעה.

אמנון כהן: אני הבנתי ממשטרת ישראל, שהיא הקימה יחידה לתפארת שעשתה עבודה נפלאה ואחר כך פירקה אותה.

אמנון כהן: לא הייתם צריכים את החקיקה הזו.

אמנון כהן: גם היום אתם עומדים לפני הקמה של יחידה כזו.

אמנון כהן: בשביל מה צריך את החקיקה הזו?

אבי גונן: על מנת שתהיה יחידה מקצועית.

אמנון כהן: אני לא רואה פה שום דבר מקצועי כרגע.

אמנון כהן: היתה כבר יחידה כזו, יחידת אתגר, ללא החקיקה הזו.

אבי גונן: זה היה עם חקיקה.

אמנון כהן: לא אושר כלום.

אבי גונן: היה איסור חלפים מהשטחים, חובת מבטח וכו'.

אבי גונן: החוק עזר לי.

אבי גונן: היחידה החדשה שתקום עכשיו תתמקד בנושא הזה ותעזור לנו מאוד.

אבי גונן: אני אבקר את מר אלאלוף רק פעם בשנה ולמחסני החלפים אני אבוא פעמיים ביום.

אמנון כהן: איך יתבצע רישום החלקים ולמי ידווחו?

אמנון כהן: זה בעייתי מאוד.

עודד ברוק: כפי שאמרנו, לא יהיה כמעט דיווח.

עודד ברוק: הבעיה שלנו היא שהחוק הזה לא יושם במלואו עד היום בגלל בעיות תקציביות.

לאה ורון: אבל תבינו שזו תהיה עבירה פלילית של בעלי המוסכים.

מקסים אלאלוף: אני חושב, שזה חשוב מאוד שתתמכו בזה שהחוק יתמקד בסוחרים.

מקסים אלאלוף: משם נובעת החולה.

דוד טל: אמיר, אתה הלכת לביצה ותפסת את השור בקרניו.

דוד טל: לא הלכת לביצה על מנת לתפוס יתוש פה ויתוש שם.

דוד טל: גם ראש העיר שלי בראשון לציון מרסס ליד הביצות ולא בכל שכונה.

דוד טל: תמקדו את העבודה.

אמיר גור: אנחנו נמקד שם את העבודה, אבל צריך להיות חוק שיתייחס גם אל המוסכים.

דוד טל: למה אנחנו צריכים את החוק הזה?

דוד טל: האם בלי החוק הזה לא תקימו שוב את אתגר?

אמיר גור: לא כולם ישרים כמו מר אלאלוף.

מקסים אלאלוף: למה כאשר שולחים לי מתלה משומש שפורק ממכונית שעברה תאונה, לא בודקים מהו החוזק שלו?

מקסים אלאלוף: תתמקדו מקצועית בעניין.

עודד ברוק: סעיף 8 שעניינו הקמת מאגר המידע לסימון כלי רכב, בוטל.

דוד טל: האם עד היום היה לכם מאגר מידע?

עודד ברוק: לא היה.

עודד ברוק: בוצעו חלקים נרחבים מהחוק, אבל לא בנושא של מאגר המידע והסימון.

עודד ברוק: סעיף 9 דן בנושא של סודיות והעברת המידע שנמצא בתוך אותו מאגר, וגם הוא מבוטל.

עודד ברוק: סעיף 10 הוא סעיף העונשין.

עודד ברוק: מהסעיף הקיים נשאר סעיף יחיד שאומר: "העושה פעולה במוצר תעבורה משומש משטחי האחריות האזרחית הפלשתינית בניגוד להוראות סעיף 18 א, ואולם לעניין סעיף 18 א(ב), תהיה זו הגנה למי שעשה את הפעולה אם יוכיח אחד מאלה: (א) כי רכש מוצר תעבורה משומש כדין לפני יום ה-20 בספטמבר 1998.

עודד ברוק: (ב) כי רכש את מוצר התעבורה המשומש בתום לב בישראל ממי שעוסק במכירתו, וכי המכירה היתה במהלך עסקיו הרגיל".

עודד ברוק: סעיף קטן (ב) מתבטל.

דוד טל: אני מבקש תסביר לי את סעיף 10(א)(5)(א)ו-(ב).

עודד ברוק: אסור לעשות שימוש בחלקי חילוף של רכבים שנרכשו משטחי הרשות הפלשתינית.

עודד ברוק: למרות זאת תהיה הגנה בשני מקרים.

עודד ברוק: המקרה האחד, הוא כאשר החלק נרכש בתאריך מסוים בעקבות הוראת השעה.

דוד טל: היא בוטלה כבר.

דוד טל: אולי זה מיותר.

עודד ברוק: אולי עוד יהיה מקרה אחד בודד, אז למה שאני אבטל זאת.

עודד ברוק: המקרה השני, הוא כאשר הוא רכש את החלק בתום לב מבעל עסק.

דוד טל: אתה שוב מדבר איתי על המקרה הבודד והקטן.

דוד טל: אנחנו מדברים על המאקרו.

עודד ברוק: סעיף (ב) הוא הסעיף המהותי כיום.

עודד ברוק: סעיף (א) היה מהותי בעבר ויכול להיות שהיום הוא כן או לא רלוונטי.

עודד ברוק: סעיף (ב) מדבר על מצב בו הוא רכש את אותו החלק מבעל עסק שמתעסק בחלקי חילוף כחלק מפעולת העסקים הרגילה.

שמרית שקד: חה"כ טל, הגנה של תום לב היא הגנה שמקובלת בכל תחומי המשפט.

שמרית שקד: אדם שרכש מוצר גנוב ולא ידע על כך, יש לו הגנה על זה.

דוד טל: אם אפשר להוכיח את היסוד הנפשי שלו.

עודד ברוק: זה מיועד להגן על האדם הפשוט.

אמנון כהן: סעיף 82(ב) נאמר: "בעל עסק שלא רשם פריטים.

אמנון כהן: .." לאיזה פרטים מתכוונים?

עודד ברוק: לאותם פריטים שדיברנו עליהם קודם לכן, כמו הדלת.

אמנון כהן: שאין סימון עליהם.

עודד ברוק: סעיף (ב) אומר: "בעל עסק שלא רשם פרטים לפי הוראות סעיפים 7(א), (א1) או (ב), דינו כפל הקנס הקבוע בסעיף 61(א)(4) לחוק העונשין, התשל"ז-1977".

קריאה: מה גובה הקנס?

עודד ברוק: אני לא זוכר.

עודד ברוק: סעיף קטן (ג) קבע קנס בשיעור הקבוע בסעיף 64(א)(4) לחוק העונשין על מבטח, שלא החזיר את רשיון הרכב לרשות הרישוי בניגוד להוראות סעיף 3א 1 או שהעביר את הרשיון לרוכש הרכב בניגוד להוראות סעיף 3א2.

עודד ברוק: אנחנו מוחקים את המילים: "שלא וידא סימון חלקים".

עודד ברוק: שאר הסעיף נמחק גם כן, כיוון שהוא מדבר על החלק שנמחק.

יעל נבון: ביררתי ומצאתי שמדובר בקנס של 202,000 שקלים.

שמואל מלכיס: כלומר, מדובר בסכום של 404,000 שקלים כי מדובר על כפל קנס.

עודד ברוק: סעיף ג(2) נמחק.

עודד ברוק: סעיף ג(3) נשאר כפי שהיה: "אדם, שעיסוקו בהרכבת חלקים משומשים או בפירוקם או במסחר בהם שלא הודיע על גניבת חלק משומש כאמור בסעיף 7(ג)".

דוד טל: מה קורה עם סעיף 4?

עודד ברוק: הוא נמחק.

עודד ברוק: אני עובר לסעיף (ד): "הורשע אדם בעבירה לפי סעיפים קטנים (א) (ב) ו-(ג(3), שאותה ביצע תוך כדי עיסוקו בעסק הטעון רישוי על פי כל דין, רשאי בית המשפט, נוסף על כל עונש אחר, לשלול את רשיון העסק לפרק זמן שיקבע".

דוד טל: למה השארתם את המילים: "רשאי בית המשפט בנוסף על כל עונש אחר לשלול את רשיון העסק לפרק הזמן שיקבע".

עודד ברוק: כי זה רשיון לפי חוק רישוי עסקים.

דוד טל: אם אדם ביצע עבירה ושופט פסק לו שנה מאסר או קנס של 400,000 שקלים, למה בנוסף בית המשפט יכול לשלול את רשיון העסק שלו?

דוד טל: האם אתה רוצה להוסיף עונש על עונש?

עודד ברוק: אני לא מוסיף כלום, אלא משאיר את המצב כפי שהיה.

אמנון כהן: אם בית המשפט ישתכנע שהעונש הזה מספיק, אז יכול להיות שהוא לא יוסיף כלום.

אמיר גור: אנחנו מדברים על אחד שהוא רצידיביסט וממשיך לבצע את אותה עבירה.

עודד ברוק: את סעיף 11, אחריות נושא משרה ותאגיד, אנו משאירים כפי שהוא.

עודד ברוק: את סעיף 12, מינוי מפקחים על ידי שר התחבורה, אנחנו מבטלים.

דוד טל: למה?

עדה וייס: יש הגדרה של מפקח בהתחלה.

דוד טל: אחר כך תבוא ותגיד לי שאין לך מפקחים שיאכפו את החוק.

עדה וייס: יש.

חיים מלאך: יש 4 מפקחים במשרד התחבורה.

דוד טל: רק 4 מפקחים בכל הארץ?

דוד טל: איך הם יכולים לעשות את העבודה?

דוד טל: למה צריך לבטל את הסעיף הזה?

דוד טל: מי יבצע את העבודה?

אמנון כהן: תקרא את סעיף 9.

דוד טל: אדוני אתה עובר לסדר היום, ואני רוצה לקבל תשובה, האם 4 פקחים של משרד התחבורה מספיקים כדי לכסות את מדינת ישראל.

אמנון כהן: לא.

אמנון כהן: צריכים עוד 4 או עוד 40.

דוד טל: אז אפשר להשאיר את מה שהיה קבוע בחוק הקודם, 25 פקחים.

דוד טל: אולי משרד האוצר יעביר את הכסף הדרוש.

דוד טל: אם החוק הזה הולך להיות אות מתה בספר החוקים, אני לא צריך אותו.

דוד טל: אני יכול לעשות כמו שעשה הנציג שלנו באו"ם ולהגיד כי זה לא שווה שום דבר.

דוד טל: אם אנחנו רוצים שהחוק הזה ייושם, אז אני רוצה לדעת בוודאות שאנחנו לא מבזבזים את זמננו.

לאה ורון: אבל ממילא מבטלים את החובה בחוק למינוי פקחים.

דוד טל: לגבי הסימון.

לאה ורון: לא.

לאה ורון: לגבי מינוי פקחים, כך שגם החובה למינוי אותם 4 פקחים לא תהיה, כי אנחנו מבטלים את סעיף 12.

שאול מרידור: השר אחראי על יישום החוק, כמו שהוא אחראי על הרבה חוקים אחרים.

שאול מרידור: בכולם הוא מחויב לקיים את החוק ולאכוף את החוק, ובכל זאת בשום חוק לא כתוב כי הוא ימנה לצורך ביצוע החוק מספר מסוים של אנשים.

שאול מרידור: אם אתם חושבים שאם יהיה כתוב 25 מפקחים אז משרד האוצר יעביר כסף ל-25 מפקחים, זה לא נכון.

שאול מרידור: משרד האוצר יבוא למשרד התחבורה ויבקש ממנו להראות לו מאיפה הוא מוריד את הסכום לתקצוב אותם מפקחים.

דוד טל: אבל משרד האוצר תמך בהוראת השעה שהיתה לפני מספר שנים, שכללה את הסעיף המדבר על 25 פקחים.

שאול מרידור: אני חושב שזה נכון לתקן את זה.

שאול מרידור: אני לא חושב שזה נכון לכתוב בחוק כי צריך 25 מפקחים.

שאול מרידור: מה יהיה אם יידרשו 26 מפקחים?

דוד טל: שכנעת אותי, ואני יודע מה תהיה העמדה שלי עכשיו.

חיים מלאך: עיקר החוק מושת על המוסכים.

חיים מלאך: בהצעת החוק המקורית משנת 1998 באו בדברים עם חברות הביטוח ובעלי המוסכים, ואנחנו שיתפנו פעולה לאורך כל הדרך.

חיים מלאך: בהצעת החוק הזו, זה לא נעשה.

חיים מלאך: אני פניתי לפני יומיים למשרד התחבורה, ונאמר לי כי הם לא ידעו על ההצעה כלל.

חיים מלאך: זה הגיע אלינו רק לפני יומיים.

אמנון כהן: לכן אני שואל אם יש לכם בעיה עם החוק, ואתם לא עונים לי.

חיים מלאך: יש לנו בעיה עם החוק.

אמנון כהן: שמעתי את החברים שלך ולא נאמר לי כי יש בעיה.

אמנון כהן: הם אמרו שהם מיישמים את הדברים.

דוד טל: כמכונאי לשעבר, אני רוצה לייצג את המוסכים.

דוד טל: האנשים הללו קיבלו רק עכשיו את הצעת החוק.

דוד טל: הם לא יכולים לראות את ההשלכות של כל סעיף לפני שהם לומדים אותו.

דוד טל: הם צריכים לשבת עם היועצים המשפטיים שלהם ועם הארגון שלהם ולעבור סעיף סעיף.

דוד טל: הטוב ביותר, כפי שנאמר, הוא שהם ישבו יחד עם המשרד לביטחון פנים.

דוד טל: הם מעלים בעיות שאנחנו לא מודעים להן, ומוצאים פתרונות.

אמנון כהן: עד לרגע זה, כאשר אנחנו מנהלים דיון במשך שעה ו-10 דקות, אף אחד מבעלי המוסכים לא אמר לי שלא ישבו איתם.

אמנון כהן: להפך, נאמר לי כי הם כבר מקיימים את הדברים.

מקסים אלאלוף: אנחנו אמרנו כי כל פעולה שמתבצעת במכונית שנכנסת אלינו למוסך, נרשמת.

אמנון כהן: אני שאלתי אם יש לכם בעיה עם החוק, ואתם לא אמרתם כלום.

מקסים אלאלוף: חוק הרישום לא יכול לחול עלינו, אלא על מי שמוכר את החלפים.

מקסים אלאלוף: אנחנו רק קונים את החלפים.

שמואל מלכיס: אני פניתי לאבי גונן ממשרד התחבורה לפני יומיים, כאשר הצעת החוק הזו הגיעה אלי, ושאלתי אותו אם הם יודעים על הצעת החוק הזו.

שמואל מלכיס: נאמר לי, כי הם קיבלו את זה בדיוק כפי שאנחנו קיבלנו את זה.

שמואל מלכיס: חה"כ טל צודק, אנחנו צריכים לשבת וללמוד את הצעת החוק הזו.

אמנון כהן: נציגי חברות הביטוח, האם אתם ידעתם על הצעת החוק הזו?

שמואל מלכיס: אנחנו ידענו על הצעת החוק הזו לפני שבוע.

אמנון כהן: האם יש לכם בעיה עם החוק הזה?

שמואל מלכיס: יש לי בעיה אחת יסודית, כי הולכים להטיל פה קנסות ועונשים לא פשוטים.

עדה וייס: לא שינינו כלום.

עודד ברוק: החוק הזה קיים 6 שנים.

שמואל מלכיס: אבל מחילים עלינו לוודא רישום, מבלי שנדע את מהות הרישום ואת טכניקת הרישום.

שאול מרידור: אבל קודם גם היית חייב לדווח.

עודד ברוק: לא שינינו שום דבר.

שמואל מלכיס: הסימון היה היוזמה שלנו.

שמואל מלכיס: טכניקת הסימון והדיווח למאגר המידע היה ידוע לנו, כי השתתפנו בכל התהליך הזה.

שמואל מלכיס: אז ידענו על מה אנחנו מדברים.

שמואל מלכיס: היום אנחנו מדברים על משהו שאולי הוא עורבא פרח.

שמואל מלכיס: מהי מהות הרישום?

שמואל מלכיס: איך אפשר לדווח על משהו שלא מזוהה ולא מסומן?

דוד טל: זו שאלה טוב.

שמואל מלכיס: באופן עקרוני, אנחנו בעד כל חוק שיקטין את כל הנושא של גניבות רכב.

שמואל מלכיס: העובדה היא שאנחנו היינו היוזמים של החוק הקודם.

שמואל מלכיס: היום אנחנו לא יכולים לתמוך בהצעה, כאשר החלק העיקרי שלה, הרישום והעברת המידע, אינו ברור.

שמואל מלכיס: שיביאו תקנות בדוקות, ואז אנחנו נתייחס לזה בהתאם.

יהודה צרפתי: אחד מההסברים לעלייה במספר הגניבות, הוא ייבוא חלקים חלופיים באיכות ירודה.

יהודה צרפתי: מוסכים מעדיפים להרכיב חלק משומש, וזה יוצר מעגל של עלייה במספר הגניבות.

שמואל מלכיס: הייתי אומרת שאבי כל החטאים, זו העובדה שחלפים מקוריים מיובאים לארץ על ידי מנופולים, והמחיר שלהם הוא כל כך גבוה.

שמואל מלכיס: כך כל תופעת הגניבה מתפתחת.

שמואל מלכיס: משרד התחבורה היה עושה נכון אם היה פותח את כל שוק ייבוא החלפים באופן חופשי.

אמיר גור: החוק במתכונתו הקודמת היה מכביד יותר מאשר החוק.

אמיר גור: התיקון הזה הוא רק מקל.

אמיר גור: מה שהיה חייב בסימון הופך להיות חייב ברישום.

אמיר גור: חה"כ טל צודק, שאם לא יהיה סימון על דלת מסוימת, איך נדע שהיא גנובה.

אמיר גור: אני מסכים איתו, אבל אנחנו אומרים כי נוכח האילוצים שיש היום, אנחנו חושבים שרישום, גם אם הוא לא סוגר את כל הפרצות ועדיין משאיר פתח לקומבינציות ועבריינות, הוא עדיף.

דוד טל: אבל אולי אין ערך לרישום הזה, מפני שהוא לא משיג כלום.

אמיר גור: יש לו ערך, ואני אומר לך מדוע.

אמיר גור: אני מתקשה להבין את נציג חברות הביטוח.

אמיר גור: האם אתה דואג לאותו מחסן חלפים שממנו תיגנב אותה דלת?

אמיר גור: אני רוצה שלחברת הביטוח תהיה חובה לשחרר את רשיון הרכב שהוא מסר לתיקון, רק אחרי שהוא ראה שזה נעשה במוסך מורשה עם חלקים חדשים או משומשים ורשומים.

אמיר גור: חובת המבטח זה דבר מצוין.

אמיר גור: אותו דבר עם מחסני חלפים.

אמיר גור: לי כמשטרה נוח לבוא למחסן כזה ולבקש ממנו להראות לי את אותו מסמך המעיד שהוא פרק את הדלת מרכב ספציפי.

אמיר גור: היה לי יותר נוח להגיד לו שיראה לי סימון מתאים לכל נייר, אבל כיוון שאין לי סימון זו הדרך הטובה.

אמיר גור: תהיה תירשומת ואני אוכל לנסות ולראות מאיפה הדלתות ומאיפה הפגוש.

אמיר גור: ג'ונגל יש גם היום.

אמיר גור: החוק המוצע, גם אם הוא לא אידיאלי, הוא עדיף מאשר להמשיך במצב הקיים.

חיים מלאך: המוסכים מתחייבים לשתף פעולה עם משטרת ישראל ועם חברות הביטוח, אבל אנחנו מבקשים קודם ללמוד את ההצעה.

חיים מלאך: זכותנו ללמוד את זה כי אנחנו אלה שצריכים ליישם את זה.

חיים מלאך: אנחנו נלך לאורך כל הדרך עם משטרת ישראל ועם משרד התחבורה.

עודד ברוק: אני רוצה להזכיר, כי החוק התפרסם בנוסח הכחול ביולי 2004.

עודד ברוק: עברו מאז 10 חודשים.

אמנון כהן: מאיפה הם יכלו לדעת על זה.

שמואל מלכיס: אני רוצה לומר, כי אנחנו לא נתנגד לחוק אם נדע איך יתבצע הרישום עצמו.

עודד ברוק: סעיף 14 מדבר על תשלום עבור הסימון, וגם הוא מבוטל.

עודד ברוק: סעיף 15 שחייב הקמת יחידה במשטרת ישראל, גם הוא מבוטל.

אמנון כהן: אבל אנחנו רוצים שיקימו יחידה.

עודד ברוק: יקימו, אבל לא קובעים בחקיקה ראשית הקמה של יחידה משטרתית.

דוד טל: למה זה היה נכון בחוק הקודם, וזה לא נכון לחוק הזה?

דוד טל: אתה עכשיו משתמש בארגומנט כאילו זה לא מתאים להיות בחקיקה.

דוד טל: הרי אתם הבאתם את החוק בפעם הקודמת.

עודד ברוק: סעיף 16 נשאר.

עודד ברוק: סעיף 17 גם הוא נשאר כפי שהוא, ומתווסף סעיף 17א שאומר: "השר, בהתייעצות עם השר לביטחון פנים ובאישור ועדת הכלכלה של הכנסת רשאי לשנות את התוספת".

עודד ברוק: הכוונה היא לאותם חלקים בהם מחויב הרישום.

עודד ברוק: 17(א)(א1): "השר, בהתייעצות עם השר לביטחון פנים, רשאי לאסור בתקנות התקנת חלפים משומשים ברכב, בהתאם לגיל הרכב שייקבע".

דוד טל: למה נאמר כי זה בהתאם לגיל הרכב?

דוד טל: איזה משקל יש לגיל הרכב?

אמנון כהן: זה חשוב.

אמנון כהן: כך תדע אם כדאי או לא כדאי לקחת ממנו חלקים.

דוד טל: אני שואל את מר ברוק, והוא אפילו לא יודע להשיב לי.

עודד ברוק: אני יודע.

דוד טל: אולי מדובר ברכב בן שנה שהוא יותר חדש, או שמדובר ברכב בן 6 שנים שפחות צריכים אותו.

דוד טל: אני לא מבין מה עניין גיל הרכב קשור.

שמואל מלכיס: יש חוזר של משרד התחבורה שקובע, שברכב בשנתיים הראשונות לחייו לא יותקנו חלפים משומשים אלא רק חלפים חדשים.

אמיר גור: או מקורי או חדש.

לאה ורון: ומה לגבי תקופת האחריות של הרכב?

דוד טל: האם זה נשאר באישור ועדת הכלכלה?

עודד ברוק: כן.

עודד ברוק: אני עובר לסעיף 18 שהוא הוראת מעבר.

עודד ברוק: במקום ההוראה שהיתה ייקבע: "בעל עסק שברשותו, ערב המועד שייקבע בתקנות, חלק משומש, ירשום את פרטי החלק וכן פרטים נוספים, הכל כפי שייקבע בתקנות ועד המועד שייקבע בהן".

עודד ברוק: סעיף 18א עניינו איסור שימוש בחלקים משומשים משטחי האחריות האזרחים הפלשתינית.

עודד ברוק: אנחנו מוחקים את הסעיף שאומר: "על אף האמור בחוק זה, לא יסומן חלק משומש ברכב משטחי האחריות האזרחית הפלשתינית".

עודד ברוק: הדבר מתבטל כי אין יותר סימון.

עודד ברוק: הוראת השעה מתבטלת.

עודד ברוק: אנחנו ביקשנו מהמשטרה לבחון פעם נוספת את הנושא של התוספת, האם נכון להיום יש מקום לבקש שינוי של החלפים שאותם ראוי לרשום.

אמיר גור: כריות אויר הפכו היום לפופולריות.

אמנון כהן: בהתייחס להערות שהעלו כאן השותפים לביצוע ההחלטה, אנחנו לא נצביע היום.

אמנון כהן: כדי שנדע לקראת מה אנחנו הולכים, אנחנו מבקשים לבנות קווים כלליים של מערך הרישום.

אמנון כהן: תשבו עם איגוד חברות הביטוח ותלבנו את הדברים.

אמנון כהן: אני מבקש גם שתשבו עם איגוד המוסכים, כי אני לא רוצה לקבל החלטה שבסופו של דבר יתברר כי הם לא יכולים לעמוד בה, כי זה יטיל עליהם מטלות קשות.

אמנון כהן: לאחר התייעצות עם חה"כ טל, אנחנו חושבים כי גם בנושא תוספת של החלקים אתם צריכים לשבת איתם יחד.

אמנון כהן: האם שבועיים יספיקו לכך?

חיים מלאך: שבועיים לא יספיקן.

חיים מלאך: אם אנחנו רוצים להיות רציניים, צריך לעשות את העבודה כמו שצריך.

חיים מלאך: אולי 4 שבועות יספיקו.

אמנון כהן: נציגי חברות הביטוח, האם זה בסדר מבחינתכם?

שמואל מלכיס: כן.

אמנון כהן: כולכם ביחד תשבו ותדונו בנושא.

שמרית שקד: אני רוצה להסב את תשומת לבו של המשרד לביטחון פנים, כי תוקפו של החוק מסתיים ב-31.07.2005, ויש בו הוראות שלא היינו רוצים שיסתיימו, כמו האיסור על רכישת חלקים מהרשות הפלשתינית.

עודד ברוק: אם זה יעלה חזרה תוך 4 שבועות, זה יהיה בסדר.

שמרית שקד: אם תוכלו להזדרז ולסיים את העבודה לפני תום 4 שבועות, זה יהיה בסדר.

אמנון כהן: אני לא אומר 4 שבועות.

אמנון כהן: אני מציע, שמר ברוק מהמשרד לביטחון פנים יוביל את זה.

אמנון כהן: ברגע שתגיד לי כי ישבת עם כולם, אני אקדם את זה יותר מהר.

לאה ורון: אנחנו רוצים גם שתציגו לוועדה פירוט של דרכי הרישום.

אמנון כהן: כדי שאנחנו נראה שהנושא הזה ישים.

אמנון כהן: תודה רבה, הישיבה נעולה.